Namundag si Marissa Dela Cruz Reorizo-Redburn kan Abril 26, 1969 sa lugar kan San Pascual, Masbate, alagad sya nagdakula sa syudad na kan Naga. Gradwado sya nin Batsilyer sa Edukason Pan-elementarya sa Unibersidad kan Sta. Isabel. Nagtrabaho man sya sa mga Non-Government Organization na ipigtutulod an deretsos kan mga kababaihan asin mga parauma asin pakalihis kaini, sya nagin maestra sa mga pampublikong eskwelahan sa laog nin pitong taon. Pira sa saiyang mga naisurat nakaayon naman sa mga publikasyon arog kan Burak, Hagkus:The 21st Century Bicol Women Writers, An Tambobong nin Literaturang Bikolnon, Hagong, Sagurong, An Satuyang Kakanon sa Arualdaw, Lipwas 21st Century Literature asin Bangraw. Nagin fellow man sya sa ika-43 UP Writing Workshop na ginibo sa syudad kan Baguio, primerong Arejola-Fajardo Writing Workshop sa Pili, asin sa Pagsurat Bikolnon sa Unibersidad kan Aquinas. Saro sya sa mga kagmukna kan Parasurat Bikolnon, Inc. asin nagin presidente man kan Kabulig Bikol, Inc. Sa presente, nagtatrabaho sya sa saiyang sadiring kompaniyang pankonstruksiyon.